Lesersbrief: Noodkreet uit FauresmithFoto: Pixabay.com Annerie Pieterse van die Vrystaat skryf: Die datum 19 November 2017 sal sonder twyfel vir die inwoners van Fauresmith ŉ dag wees wat hulle vir altyd sal onthou. Uitdrukkings van skok en ongeloof het ŉ mens begroet. Voor my het ŉ huis, ongeveer 170 jaar oud, gestaan, een wat gesien is as een van die gedenkwaardighede op ons dorp. Die huis is nou net ŉ uitgebrande geraamte met drome en lewensverwagtinge wat in vlamme opgegaan het. Die inwoners van hierdie pragtige huis het letterlik met die klere aan hulle lywe uit die huis gevlug. Klein kindertjies sit nou met net ŉ ou broekie aan die lyfie. ŉ Ma en pa moet letterlik van voor af begin om ŉ lewe vir hulle seuns te bou. Hierdie tragedie kon vermy gewees het. Daar is al van Januarie 2017, en selfs nog vroeër, nie ŉ druppel water in Fauresmith se krane nie. Die mense moes water van ŉ Jojo-tenk aandra met emmers terwyl hulle wag vir boere met waterkarre om in te jaag van die plaas af. Dankie tog vir ons gemeenskap se mense en hul vinnige optrede. Moet iemand eers ŉ lewe verloor voordat daar werklik aandag aan ons klein, plattelandse dorpie geskenk gaan word? Ek het voorheen ŉ brief geskryf waarin ek ook gepleit het vir hulp en bystand vir ons gemeenskap. Raai wat, die situasie is nog steeds eens so sleg. Kinders by ons skool moet ŉ emmertjie gebruik om toilet toe te gaan. Water word aan mense voorsien in ŉ wa wat voorheen vir riool gebruik is. Bloemwater trek eenvoudig die skouers op. Inteendeel, dit is hulle wat die spreekwoordelike kraantjie toedraai. Daar word gesê ŉ mens mag nie waarde heg aan ŉ persoon se lewe nie, maar hulle doen dit: R193 miljoen. Dit is wat dit gaan kos voordat ons water kan hê om die volgende tragedie te voorkom. Daar is soveel onskuldige mense wat swaarkry onder ons korrupte leiers. Kan iemand net help, asseblief?